## Odluka kojom se trgovačkom društvu HT - Hrvatske telekomunikacije d.d., Zagreb daje suglasnost na Troškovnik HT - Hrvatskih telekomunikacija d.d. za izvođenje radova

### NN 42/2009 (6.4.2009.), Odluka kojom se trgovačkom društvu HT - Hrvatske telekomunikacije d.d., Zagreb daje suglasnost na Troškovnik HT - Hrvatskih telekomunikacija d.d. za izvođenje radova

HRVATSKA AGENCIJA ZA POŠTU I ELEKTRONIČKE KOMUNIKACIJE

961

Temeljem članka 12. stavka 1. t. 26., članka 130. stavka 1. i članka 128. stavka 2. Zakona o elektroničkim komunikacijama (»Narodne novine« br. 73/08, dalje u tekstu: ZEK), te članka 14. stavka 6. i članka 60. Zakona o telekomunikacijama (»Narodne novine« br. 122/03, 158/03, 60/04 i 70/05, dalje u tekstu: ZOT) i članka 4. Pravilnika o pristupu izdvojenoj lokalnoj petlji (»Narodne novine« br. 45/05 i 99/05; dalje u tekstu: pravilnik), u postupku izmjene i dopune Standardne ponude HT – Hrvatskih telekomunikacija d.d. za uslugu pristupa izdvojenoj lokalnoj petlji od 21. srpnja 2008. g., Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 18. ožujka 2009. g. donijelo sljedeću

ODLUKU

I. Trgovačkom društvu HT – Hrvatske telekomunikacije d.d., Zagreb, Savska cesta 32 daje se suglasnost na Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora za pristup izdvojenoj lokalnoj petlji dostavljen Hrvatskoj agenciji za poštu i elektroničke komunikacije 10. ožujka 2009. g., koji je sastavni dio ove odluke.

II. Trgovačkom društvu HT – Hrvatske telekomunikacije d.d., Zagreb, Savska cesta 32 daje se suglasnost na izmijenjeni Dodatak 11 Standardnoj ponudi HT – Hrvatskih telekomunikacija d.d. za uslugu pristupa izdvojenoj lokalnoj petlji dostavljen Hrvatskoj agenciji za poštu i elektroničke komunikacije 10. ožujka 2009. g., koji je sastavni dio ove odluke.

III. U ostalom dijelu Standardna ponuda HT – Hrvatskih telekomunikacija HT – Hrvatskih telekomunikacija d.d. za uslugu pristupa izdvojenoj lokalnoj petlji od 21. srpnja 2008.g. ostaje neizmijenjena.

IV. Nalaže se trgovačkom društvu HT – Hrvatske telekomunikacije d.d. da u roku od 8 dana od zaprimanja ove odluke objavi na svojim službenim internetskim stranicama dokumente iz točke I. i II., kao i da navedene dokumente odmah po primitku ove odluke dostavi u pisanom i elektroničkom obliku Hrvatskoj agenciji za poštu i elektroničke komunikacije.

V. Standardna ponuda HT – Hrvatskih telekomunikacija d.d. za uslugu pristupa izdvojenoj lokalnoj petlji i Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora za pristup izdvojenoj lokalnoj petlji iz točke I i II primjenjuju se od stupanja na snagu ove odluke.

VI. Ova odluka objavit će se u »Narodnim novinama«.

Obrazloženje

Hrvatska agencija za telekomunikacije (dalje u tekstu: HAT), sukladno članku 131. ZEK-a pravni prednik Hrvatske agencije za poštu i elektroničke komunikacije (dalje u tekstu: Agencija) je dana 30. travnja 2008. g. pokrenula po službenoj dužnosti postupak izmjene Standardne ponude HT – Hrvatskih telekomunikacija d.d. za uslugu pristupa izdvojenoj lokalnoj petlji (dalje u tekstu: Standardna ponuda). Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj dana 21. srpnja 2008. g. donijelo rješenje (klasa: UP/I-344-01/08-01/547, ur.broj: 376-08-11-07) kojim se trgovačkom društvu HT – Hrvatske telekomunikacije d.d. (dalje u tekstu: HT) određuju izmjene koje je isto dužno ugraditi u Standardnu ponudu, te je sukladno točki 4. rješenja HT bio dužan u roku od 8 dana dostaviti Agenciji, na uvid a radi izdavanja suglasnosti, normative za tehnička rješenja koji čine dio specifikacije cijena usluge pristupa izdvojenoj lokalnoj petlji, odnosno koje HT pruža unutar Standardne ponude, a koji će biti dodatak standardnoj ponudi.

HT je dopisom od 4. kolovoza 2008.g. dostavio Agenciji »Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora«.

Na temelju provedene analize dostavljenog dokumenta, uočena je potreba za izmjenama istog, te je dopisom Agencije od 30. listopada 2008. g. HT-u dostavljen prijedlog izmjena.

Agencija je dana 24. studenog 2008. g. zaprimila dopis HT-a kojim se očituje na dopis Agencije od 30. listopada 2008. g. te kojim dostavlja izmijenjeni troškovnik. Agencija je dopisom od 1. prosinca 2008.g. zatražila od HT-a pojašnjenje pojedinih stavaka troškovnika te je vezano uz navode HT-a da predmetni troškovnik ne podliježe prethodnoj suglasnosti Vijeća Agencije, naglašeno da je navedeni stav neosnovan.

Nadalje, navedenim dopisom Agencija je predložila HT-u i održavanje sastanka s predstavnicima HT-a radi detaljnijeg pojašnjenja stavaka iz dostavljenog troškovnika iz studenog 2008.g. Sastanak je održan 15. prosinca 2008. g. Također, nastavno na održani sastanak, kao i uzimajući u obzir prijedlog HT-a iz dopisa od 20. studenog 2008.g., Agencija je obavila dana 18. prosinca 2008.g. izvid na terenu (lokacija Zvonimirova – Vrbanićeva 15, Zagreb), radi uvida u cjelokupan proces izrade tehničkog rješenja kod pružanja usluge pristupa izdvojenoj lokalnoj petlji te je izvršena procjena potrebnog vremena za izradu tehničkih rješenja za kolokaciju ovisno o tipu kolokacije. Naime, isto je izvršeno u cilju definiranja cijena za navedene radove iz troškovnika.

Agencija je 24. prosinca 2008.g. zaprimila troškovnik koji se primjenjuje od 1. listopada 2008. g., a za koji je HT naveo da je izrađen sukladno dogovoru na održanom sastanku predstavnika Agencije i HT-a od 15. prosinca 2008. g., te nastavno na dopis Agencije od 1. prosinca 2008. g. Stoga je Agencija 7. siječnja 2009. g., temeljem provedene analize dostavljenog troškovnika, dopisom zatražila od HT-a određene izmjene te predložila izmjene naziva radova te pripadajućih opisa istih. HT se očitovao dana 26. siječnja 2009. g. i naveo kako djelomično prihvaća prijedloge Agencije.

Provedenom analizom zaprimljenog dokumenta, te provedenog postupka analize svih relevantnih činjenica kao i očitovanja zaprimljenih od strane HT-a, Vijeće Agencije na sjednici održanoj dana od 6. veljače 2009. g. donijelo rješenje (klasa: UP/I-344-01/08-01/547, ur.broj: 376-09-11-14) kojim je HT-u naložilo da u tekst Troškovnika za kabelmonterske radove u izgradnji kolokacijskih prostora od 22. prosinca 2008. g., koji je dodatak Standardne ponude, unese određene izmjene i dopune te isto dostavi u roku od 8 dana Vijeću Agencije radi izdavanja suglasnosti.

Agencija je dana 10. ožujka 2009. g. zaprimila Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora za pristup izdvojenoj lokalnoj petlji u koji su ugrađene sve izmjene određene rješenjem Vijeća Agencije od 6. veljače 2009. g., te je Vijeće Agencije odlučilo kao u točki I. i V. ove odluke.

Nadalje, obzirom da je HT u dopisom od 10. ožujka 2009. g. dostavio i izmjene Dodatka 11 Standardne ponude, te zatražio izdavanje suglasnosti na isti, Vijeće Agencije je provedenom analizom utvrdilo da su iste opravdane, te odlučilo kao u točki II. i V. ove odluke.

U ostalom dijelu Standardna ponuda ostaje neizmijenjena te je Vijeće Agencije odlučilo kao u točki III. ove odluke.

Sukladno članku 14. stavku 6. ZOT-a i članku 4. stavku 6. pravilnika Vijeće Agencije odlučilo je kao u točkama IV. i VI. odluke te je HT dužan objaviti dokumentaciju na svojim službenim stranicama, a Agencija će ovu odluku objaviti u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/547

Urbroj: 376-09-11-16

Zagreb, 18. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

**[STANDARDNA PONUDA
HT - Hrvatskih telekomunikacija d.d.
ZA USLUGU PRISTUPA IZDVOJENOJ LOKALNOJ PETLJI](dodatni/400451.pdf)**

[**TROŠKOVNIK
HT ‐ HRVATSKIH TELEKOMUNIKACIJA d.d.
ZA IZVOĐENJE RADOVA**](dodatni/400452.pdf)

Odluka, NN 42/2009-961